Vier Erfenisdag saam met VoortrekkermonumentErfenisdag by die Voortrekkermonument. (Foto: Verskaf) Die Voortrekkermonument in Pretoria se Erfenisfees bied Saterdag ŉ legio aktiwiteite vir oud en jonk op die terrein aan ter viering van Erfenisdag. Die Erfenisfees se propvol program sluit onder meer boeresport, laserskiet, volkspele en boeredanse in. Daar sal ook ŉ fotohoekie met tradisionele klere, ŉ messkou, ŉ antiekmark en ŉ broodbak-demonstrasie wees. Die Pro Patria‑ militêre museum asook die Wewersgilde sal uitstallings aanbied, terwyl lappop- en kleibaksteen-werkswinkels op die Pionierswerf aangebied sal word. Stene wat tydens die kleibaksteen-werkswinkel gemaak word, sal gebruik word vir die oprigting van ŉ hartbeeshuis op die Pionierswerf. Die Federasie van Afrikaanse Kultuurvereniginge (FAK) sorg vir ŉ heerlike wynproegeleentheid in die FAK Afrikaanse Liedjietuin. Hier kan jy Adam Tas se Skilpadtepel-jenewer probeer, of selfs Buffelsfontein se bier proe. Toegang kos slegs R20 per motor vir parkering. Besoek die Voortrekkermonument se webwerf vir meer inligting en ŉ volledige program van aktiwiteite.